偶得上饒芡實頗佳分薦同邑以詩送
作者：王洋
朝代：宋

paragraphs: 明珠寶簿藏貝宫，姮娥取置空明中。
神仙法施仗秘呪，一粒變化傳無窮。
水府仙人通妙訣，擘破寒泉弄明月。
左庚右甲養素胎，珠勝醍醐色如雪。
錬丹水底含太陽，世人錯比煎硫磺。
丹成不合戀凡殻，雄鷄冠碎鴻頭傷。
紫苞裂處呈芳髓，火候溫溫闇香起。
青荷猶著舊衣裳，玉質可憐供軟美。
我家舊住長淮湄，花開十丈芙蓉旗。
年年割鮮喚同社，徑醉忘卻還家時。
何人縮地有幻巧，容我短棹追馮夷。